
TEMPIER 500 mg/30 mg/15 mg milteliai geriamajam tirpalui
paracetamolis, pseudoefedrino sulfatas, dekstrometorfano hidrobromidas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra TEMPIER ir kam jis vartojamas
2.	Kas žinotina prieš vartojant TEMPIER
3.	Kaip vartoti TEMPIER
4.	Galimas šalutinis poveikis
5.	Kaip laikyti TEMPIER
6.	Pakuotės turinys ir kita informacija

Vaisto sudėtyje yra trijų veikliųjų medžiagų: paracetamolio, pseudoefedrino ir dekstrometorfano.

Paracetamolis priklauso vaistų, vadinamų nesteroidiniais vaistais nuo uždegimo (NVNU), grupei. Jis malšina skausmą bei mažina temperatūrą. Pseudoefedrinas priklauso vaistų, vadinamų dekongestantais (nosies gleivinės paburkimą mažinantys vaistai), grupei. Dekstrometorfanas priklauso kosulį slopinančių vaistų grupei.

Šis vaistas skirtas peršalimo ir gripo sukeltiems simptomams, tokiems kaip skausmas, karščiavimas, nosies gleivinės paburkimas ar sausas erzinantis kosulys, lengvinti suaugusiesiems.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


[bookmark: _Toc129243140][bookmark: _Toc129243265]2.	Kas žinotina prieš vartojant TEMPIER

TEMPIER vartoti draudžiama:
· jeigu yra alergija paracetamoliui, pseudoefedrinui, dekstrometorfanui arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jūsų kraujospūdis labai padidėjęs (yra hipertenzija) arba jeigu hipertenzija nesureguliuota skiriant vaistų, arba sergate širdies vainikinių arterijų liga;
· jeigu sergate sunkia ūmine (staiga prasidėjusia) ar lėtine (ilgai trunkančia) inkstų liga arba sunkiu ūminiu ar lėtiniu inkstų nepakankamumu;
· jeigu Jums gydytojas sakė, kad sergate siunkiu kepenų funkcijos sutrikimu;
· jeigu sergate uždaro kampo glaukoma (akies nervo pažeidimas ir padidėjęs akispūdis);
· jeigu sergate hipertiroze;
· jeigu yra lėtinio pobūdžio kosulys, sukeltas tokių ligų, kaip emfizema ar astma, arba jeigu yra drėgnas kosulys, kai gausiai atkosima gleivingo sekreto;
· jeigu vartojate arba per paskutines dvi savaites vartojote monoaminooksidazės inhibitorių (MAO inhibitorių, t. y. vaistų nuo depresijos arba Parkinsono ligos) (žr. skyrių „Kiti vaistai ir TEMPIER“);
· jeigu yra pirmas nėštumo trimestras;
· jeigu sergate kvėpavimo funkcijos nepakankamumu.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti TEMPIER.

Dėl šio vaisto sudėtyje esančio paracetamolio:
· Pasitarkite su gydytoju, prieš pradėdami vartoti šį vaistą:
· jeigu sergate anemija, širdies, plaučių, inkstų ar kepenų ligomis, nes tokiais atvejais rekomenduojama vengti ilgalaikio vaisto vartojimo (retkarčiais vaisto vartoti galima, tačiau ilgalaikis didelių dozių vartojimas gali padidinti šalutinio poveikio atsiradimo riziką);
· jeigu sergate astma ir esate alergiškas acetilsalicilo rūgščiai;
· jeigu reguliariai vartojate tris ar daugiau alkoholinio vienetų per parą (1 standartinį alkoholio vienetą sudaro 10 g gryno (100 %) alkoholio, t. y. apie 40 ml stripriojo gėrimo arba apie 330 ml alaus), šis vaistas gali pakenkti kepenims;
· jeigu sergate inkstų ar kepenų liga, įskaitant Žilberto (Gilbert) sindromą, ar kepenų uždegimu;
· jeigu yra dehidratacija (vandens netekimas) arba mitybos sutrikimas, sukeltas, pvz., piktnaudžiavimo alkoholiu, anoreksijos arba netinkamos mitybos.
· Pacientai, sergantys lėtiniu alkoholizmu, negali vartoti daugiau nei 2 g paracetamolio per parą (4 paketėlių).
· Neviršykite rekomenduojamos dozės, nurodytos 3 skyriuje „Kaip vartoti TEMPIER“, nes dėl per didelės paracetamolio dozės gali pasireikšti toksinis poveikis kepenims.
· Nevartokite daugiau nei vienos rūšies vaisto, kurio sudėtyje yra paracetamolio, kadangi galimas perdozavimas ir toksinis poveikis organams (žr. skyrių „Ką daryti pavartojus per didelę TEMPIER dozę“).
· Gydymo TEMPIER laikotarpiu nedelsdami pasakykite gydytojui, jeigu sergate sunkiomis ligomis, įskaitant sunkius inkstų funkcijos sutrikimus arba sepsį (kai į kraują patekus bakterijų ir jų toksinų pažeidžiami organai), netinkamą mitybą, lėtinį alkoholizmą arba jei vartojate ir flukloksaciliną (antibiotiką). Gauta pranešimų apie sunkų sveikatos sutrikimą, vadinamą metaboline acidoze (nenormalių kraujo ir skysčių tyrimų rodiklių), pasireiškusį pacientams, vartojantiems paracetamolį įprastinėmis dozėmis ilgą laiką arba kai paracetamolis vartojamas kartu su flukloksacilinu. Metabolinės acidozės simptomai gali būti šie: labai pasunkėjęs kvėpavimas – pagreitėjęs kvėpavimas, mieguistumas, pykinimas ir vėmimas.

Dėl šio vaisto sudėtyje esančio pseudoefedrino:
· Nevartokite šio vaisto kartu su kitais vaistais, kurių sudėtyje yra kitų nosies dekongestantų.
· Pasitarkite su gydytoju, prieš pradėdami vartoti šį vaistą:
· jeigu sergate širdies ir kraujagyslių ligomis, tokiomis kaip širdies ritmo sutrikimas ar išeminė širdies liga (arterijų susiaurėjimas ir nepakankamas širdies aprūpinimas deguonimi);
· jeigu sergate cukriniu diabetu (gali padidėti gliukozės kiekis kraujyje);
· jeigu yra padidėjęs akispūdis (sergate glaukoma ar yra polinkis sirgti glaukoma);
· jeigu yra padidėjusi prostata (prostatos hipertrofija) (gali padidėti šlapimo susilaikymo rizika);
· jeigu sergate inkstų liga;
· jeigu yra antinksčių navikas, kuris gamina per daug hormonų, veikiančių širdies susitraukimų dažnį ir kraujospūdį (feochromocitoma).
· Vyresni kaip 60 metų pacientai yra jautresni pseudoefedrino šalutiniams poveikiams. Pseudoefedrino perdozavimas vyresniems nei 60 metų pacientams gali sukelti haliucinacijas, centrinės nervų sistemos (CNS) slopinimą, traukulius ir mirtį.
· Viena iš TEMPIER veikliųjų medžiagų, pseudoefedrinu, gali būti piktnaudžiaujama, o didelės pseudoefedrino dozės gali būti toksiškos. Jei vaisto vartojama nepertraukiamai, norimam poveikiui pasiekti gali prireikti vartoti didesnę TEMPIER dozę nei rekomenduojama, todėl gali padidėti perdozavimo rizika. Negalima viršyti rekomenduojamos didžiausios dozės ir gydymo trukmės (žr. 3 skyrių).
· Vartojant vaistų, kurių sudėtyje yra pseudoefedrino, buvo nustatyta užpakalinės grįžtamosios encefalopatijos sindromo (UGES) ir grįžtamosios smegenų vazokonstrikcijos sindromo (GSVS) pasireiškimo atvejų. UGES ir GSVS yra retos būklės, kurių metu gali sutrikti kraujo pritekėjimas į galvos smegenis. Nedelsdami nutraukite TEMPIER vartojimą ir kreipkitės skubios medicinos pagalbos, jeigu Jums pasireikštų UGES arba GSVS rodančių simptomų (šie simptomai nurodyti 4 skyriuje „Galimas šalutinis poveikis“).

Dėl šio vaisto sudėtyje esančio dekstrometorfano:
· Negalima vartoti pacientams, kuriems skiriami raminamieji vaistai, silpniems ar nuolat lovoje gulintiems pacientams.
· Pasitarkite su gydytoju, prieš pradėdami vartoti šį vaistą:
· jeigu sergate kepenų liga, nes tai gali keisti dekstrometorfano apykaitą organizme ir dėl to gali reikėti keisti dozę;
· jeigu sergate atopiniu dermatitu (alergine odos liga, kuriai būdingas niežulys, paraudimas ar kiti pažeidimai, dažnai susijusi su paveldėjimu).

Gauta pranešimų apie paauglių piktnaudžiavimo vaistais, kurių sudėtyje yra dekstrometorfano, atvejus. Būtina atsižvelgti į šią galimybę, nes tai gali turėti rimtų pasekmių (žr. skyrių „Ką daryti pavartojus per didelę TEMPIER dozę“).

Jeigu karščiavimas išlieka ilgiau kaip 3 dienas, o skausmas išlieka ilgiau kaip 5 dienas arba simptomai pablogėja, arba atsiranda naujų, reikia kreiptis į gydytoją.

Kiti vaistai ir TEMPIER
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Vaistai, kurie sąveikauja dėl sudėtyje esančio paracetamolio:
· geriamieji antikoaguliantai (acenokumarolis, varfarinas);
· vaistai epilepsijai gydyti (lamotriginas, fenitoinas, fenobarbitalis, metilfenobarbitalis, primidonas, karbamazepinas);
· etilo alkoholis;
· vaistai tuberkuliozei gydyti (izoniazidas, rifampicinas);
· barbitūratai (vartojami miego sutrikimams gydyti, raminamieji ir prieštraukuliniai vaistai);
· cholestiraminas (vartojamas cholesterolio kiekiui kraujyje mažinti);
· vaistai, vartojami podagrai gydyti (probenecidas ir sulfinpirazonas);
· kai kurie vaistai, vartojami šlapimo išskyrimui padidinti (kilpiniai diuretikai, pvz., furosemidas);
· vaistai, vartojami sumažinti skrandžio, žarnyno ar šlapimo pūslės spazmus (anticholinerginiai vaistai);
· metoklopramidas ir domperidonas (vartojami pykinimui ir vėmimui malšinti);
· propranololis, vartojamas aukšto kraujospūdžio (hipertenzijos) ir širdies ritmo sutrikimų gydymui.

Pasakykite gydytojui arba vaistininkui, jeigu vartojate: 
· flukloksaciliną (antibiotiką) dėl didelės kraujo ir skysčių tyrimų nenormalių rodiklių (vadinamos metabolinės acidozės) rizikos (žr. 2 skyrių), kurią reikia skubiai gydyti.

Vaistai, kurie sąveikauja dėl sudėtyje esančio pseudoefedrino:
Nevartokite šio vaisto kartu su toliau išvardytais monoaminooksidazės inhibitoriais (MAO inhibitoriais) ir dvi savaites po jų vartojimo nutraukimo, nes jie gali sukelti šalutinius poveikius, tokius kaip sunki hipertenzija, širdies ritmo sutrikimas, vėmimas ir galvos skausmas:
· antidepresantai, tokie kaip moklobemidas arba tranilciprominas;
· linezolidas (antibakterinis vaistas);
· prokarbazinas (vartojamas vėžiui gydyti);
· selegilinas (vartojamas Parkinsono ligai gydyti).

Nevartokite šio vaisto kartu su kitais nosies dekongestantais.

Jeigu vartojate bet kurį iš išvardytų vaistų, gali tekti keisti vieno iš šių vaistų dozę arba nutraukti gydymą:
· šlapimą šarminantys vaistai (natrio bikarbonatas, citratai);
· vaistai širdies ligoms gydyti (rusmenės glikozidai);
· nervų sistemos stimuliatoriai (amfetaminai, ksantinai);
· įkvepiamieji anestetikai;
· kai kurie vaistai, skirti kraujospūdžiui mažinti ir šlapimo išskyrimui skatinti (pvz., beta adrenoblokatoriai, AKF inhibitoriai, metildopa, guanetidinas, rauvolfijos alkaloidai, tokie kaip rezerpinas);
· skydliaukės hormonai (vartojami skydliaukės ligoms gydyti);
· levodopa (vartojama Parkinsono ligai gydyti);
· nitratai (vartojami krūtinės anginai gydyti);
· kokainas;
· kiti simpatomimetikai.

Vaistai, kurie sąveikauja dėl sudėtyje esančio dekstrometorfano:
Nevartokite šio vaisto kartu arba dvi savaites po gydymo nutraukimo vienu iš toliau išvardytų vaistų: 
· monoaminooksidazės inhibitoriai (MAO inhibitoriai), tokie kaip moklobemidas arba tranilciprominas, prokarbazinas (vartojamas vėžiui gydyti), selegilinas (vartojamas Parkinsono ligai gydyti) arba linezolidas (vartojamas kaip antibakterinis vaistas);
· selektyvūs serotonino reabsorbcijos inhibitoriai (antidepresantai) (SSRI), tokie kaip fluoksetinas ir paroksetinas;
· serotonerginiai vaistai, tokie kaip bupropionas arba sibutraminas (vartojami nutukimui gydyti), nes be kitų simptomų, jie gali sukelti rimtų šalutinių povekių, tokių kaip padidėjęs kraujo spaudimas (hipertenzija), sujaudinimas ir prakaitavimas.

Jeigu vartojate bet kurį iš išvardytų vaistų, gali tekti keisti vieno iš šių vaistų dozę arba nutraukti gydymą:
· vaistai, kurie slopina centrinę nervų sistemą (kai kurie vartojami psichikos sutrikimų, alergijos, Parkinsono ligos gydymui ir kt.);
· priešuždegiminiai vaistai (celekoksibas, parekoksibas, valdekoksibas);
· vaistai, skirti širdies ritmo sutrikimams gydyti (amiodaronas arba chinidinas);
· haloperidolis (vartojamas psichikos sutrikimams gydyti);
· atsikosėjimą lengvinantys vaistai.

Įtaka diagnostinių tyrimų rezultatams
Jeigu Jums turi būti atliktas bet koks tyrimas (įskaitant kraujo, šlapimo ir kt.), informuokite gydytoją, kad vartojate šį vaistą, nes tai gali pakeisti minėtų tyrimų rezultatus.

TEMPIER vartojimas su maistu, gėrimais ir alkoholiu

Pacientams, kurie reguliariai vartoja alkoholio, paracetamolio vartojimas gali pakenkti kepenims.

Vartodami šį vaistą, apribokite gėrimų, kurių sudėtyje yra kofeino (kavos, arbatos, šokolado ir gazuotų gėrimų), suvartojimą.

Nevartokite alkoholinių gėrimų gydymo metu, nes tai gali padidinti šalutinių poveikių atsiradimo riziką.

Nevartokite su greipfrutų ar karčiųjų apelsinų sultimis.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

TEMPIER pirmojo nėštumo trimestro metu vartoti draudžiama, nes pseudoefedrinas gali sukelti kūdikių virškinimo sistemos ir veido deformacijas, rizika didesnė rūkančioms motinoms. Šį vaistą vėlesniais nėštumo mėnesiais reikia vartoti atsargiai ir tik prižiūrint gydytojui.

Žindančioms motinoms šio vaisto vartoti nerekomenduojama, nes paracetamolis ir maži pseudoefedrino kiekiai patenka į motinos pieną, todėl galimas šalutinis poveikis žindomam kūdikiui.

Vairavimas ir mechanizmų valdymas
TEMPIER gebėjimą vairuoti ir valdyti mechanizmus veikia silpnai. 
Retais atvejais šio vaisto vartojimas gali sumažinti vairuotojo gebėjimą reaguoti, gali sukelti mieguistumą ar lengvą svaigulį, todėl, jei pastebėjote šiuos simptomus, nevairuokite transporto priemonių ar nevaldykite pavojingų mechanizmų.

TEMPIER sudėtyje yra sacharozės, natrio, amaranto ir sorbitolio
Šio vaisto dozėje yra 2,515 g cukraus (sacharozės). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. Gali kenkti dantims.

Šio vaisto dozėje yra 61 mg (2,6 mmol) natrio (valgomosios druskos sudedamosios dalies). Tai atitinka 3 % didžiausios rekomenduojamos natrio paros normos suaugusiesiems.

Šio vaisto sudėtyje yra dažiklio amaranto (E 123). Gali sukelti alerginių reakcijų.

Šio vaisto dozėje yra 10 mg sorbitolio, tai atitinka 2,8 mg/g.

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra:

Suaugusiesiems: vartoti po 1 paketėlį pagal poreikį kas 4, 6 ar 8 valandas (iki šešių kartų per parą). Negalima vartoti daugiau kaip 6 paketėlių per 24 val.

Senyviems pacientams
Dozės koreguoti nereikia.

Pacientams, kurių kepenų funkcija sutrikusi
Dėl vaisto sudėtyje esančio paracetamolio pacientams, kurių kepenų funkcija sutrikusi, vaisto dozė turi būti sumažinta arba prailgintas dozavimo intervalas. Paros dozė turi neviršyti 2 g paracetamolio per dieną.

Pacientams, kurių inkstų funkcija sutrikusi
Pacientams, kurių inkstų funkcija sutrikusi, intervalas tarp vartojamų dozių turi būti pailgintas iki 6 val.

Vartojimas vaikams ir paaugliams
Šis vaistas nėra skirtas vartoti vaikams ir paaugliams.
Šis vaistas skiriamas vartoti per burną. 
Vieno paketėlio turinį supilkite į stiklinę vandens (150 ml) ir maišykite, kol visiškai ištirps. Ištirpinus iš karto išgerkite.

Jeigu šis vaistas vartojamas vakare, jį reikia išgerti prieš miegą, kad sumažėtų nemigos atsiradimo tikimybė pacientams, sergantiems miego sutrikimais.

Šis vaistas vartojamas kai atsiranda skausmas ir karščiavimas. Kai minėti simptomai išnyksta, nustokite vartoti šį vaistą.

Jeigu karščiavimas išlieka ilgiau kaip 3 dienas, o skausmas išlieka ilgiau kaip 5 dienas arba simptomai pablogėja ir atsiranda naujų, pvz., labai aukšta temperatūra, odos išbėrimas ar nuolatinis galvos skausmas, pasitarkite su gydytoju.

Ką daryti pavartojus per didelę TEMPIER dozę
Nedelsdami kreipkitės į gydytoją arba vaistininką
Paracetamolio perdozavimo simptomai gali būti: svaigulys, vėmimas, apetito praradimas, geltona odos ir akių spalva (gelta), pilvo skausmas, inkstų ir kepenų funkcijos sutrikimas.
Perdozavimo atveju nedelsiant kreipkitės į medicinos įstaigą, net jei nėra jokių simptomų, kadangi jie dažnai nepasireiškia per pirmąsias 3 dienas nuo perdozavimo, net esant ūminei intoksikacijai.

Pacientams, kurie vartoja barbitūratų arba serga lėtiniu alkoholizmu, gali būti didesnė paracetamolio perdozavimo rizika.

Pseudoefedrino perdozavimo simptomai apima nervų sistemos ir širdies stimuliavimą: greitas kvėpavimas, sujaudinimas, nervingumas, dirglumas, neramumas, drebulys, traukuliai, haliucinacijos, nereguliarus širdies plakimas (lėtas arba greitas), padidėjęs kraujospūdis, sunkus ar nuolatinis kvėpavimo sutrikimas ir sunkumas šlapintis. Senyviems pacientams buvo pastebėta rimtų šalutinių poveikių, tokių kaip haliucinacijos, nervų sistemos slopinimas ar traukuliai. Sunkesniais atvejais tai gali sukelti: kalio kiekio kraujyje sumažėjimą (hipokalemiją), psichikos sutrikimus su realybės suvokimo pakitimais (psichozę), konvulsijas, komą ir hipertenzinę krizę.

Perdozavus dekstrometorfano, be kitų simptomų, priklausomai nuo dozės, gali pasireikšti sumišimas, sujaudinamumas, nervingumas ir neramumas.
Vaikams atsitiktinis labai didelių dozių nurijimas, be kitų simptomų, gali sukelti haliucinacijas, isteriją, veido uždegimą, pykinimą, vėmimą, stingulį, nervingumą ir eisenos sutrikimus.

Yra žinoma apie paauglių piktnaudžiavimo vaistais, kuriuose yra dekstrometorfano, atvejus, kurie gali sukelti rimtų šalutinių poveikių: psichikos pakitimų ir nuotaikų svyravimų, įskaitant nerimą, depresiją ir psichozę (psichikos sutrikimą).

Perdozavimo gydymas yra veiksmingesnis, jei pradedamas per 4 valandas po vaisto vartojimo.

Perdozavimo ar netyčinio nurijimo atveju nedelsiant kreipkitės į artimiausią gydymo įstaigą.

Pamiršus pavartoti TEMPIER
Negalima vartoti dvigubos dozės norint kompensuoti praleistą dozę. Jeigu reikia, vartokite vaistą pakartotinai kaip nurodyta 3 skyriuje „Kaip vartoti TEMPIER“.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


[bookmark: _Toc129243142][bookmark: _Toc129243267]4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Su paracetamoliu susijęs galimas šalutinis poveikis

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): bendras negalavimas, žemas kraujospūdis (hipotenzija) ir padidėjęs kepenų transaminazių aktyvumas kraujyje.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų): inkstų pažeidimas, drumstas šlapimas, alerginis dermatitas (odos išbėrimas) ir kitos alerginės reakcijos (iki anafilaksinio šoko), gelta (geltona odos spalva) ir kepenų pažeidimas, kraujo sutrikimai (baltųjų kraujo ląstelių skaičiaus sumažėjimas, vadinamas agranulocitoze, leukopenija, neutropenija, taip pat hemolizinė anemija – mažakraujystė dėl raudonųjų kraujo kūnelių suardymo) ir hipoglikemija (sumažėjęs cukraus kiekis kraujyje).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): sunkus sutrikimas, dėl kurio gali padidėti kraujo rūgštingumas (vadinamas metaboline acidoze) sunkia liga sergantiems pacientams, vartojantiems paracetamolį (žr. 2 skyrių).

Vartojant paracetamolio didelėmis dozėmis arba ilgą laiką, gali būti pažeidžiamos kepenys.

Su pseudoefedrinu susijęs galimas šalutinis poveikis

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): haliucinacijos (dažnesnės vartojant dideles dozes), košmarai, klyksmai, sumišimas (vaikams), traukuliai (dažnesni vartojant dideles dozes), širdies ritmo sutrikimai ir labai reta širdies veikla (labai greitas širdies plakimas dažnesnis vartojant dideles dozes), miokardo infarktas (labai retai), kvėpavimo sutrikimai.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): galvos smegenų kraujagysles pažeidžiančios sunkios būklės, vadinamos užpakalinės grįžtamosios encefalopatijos sindromu (UGES) ir grįžtamosios smegenų vazokonstrikcijos sindromu (GSVS), centrinės nervų sistemos aktyvinimo simptomai, įskaitant nervingumą, neramumą, miego sutrikimus, nerimą, raumenų drebėjimą, padidėjęs aktyvumas, padidėjęs jaudrumas, svaigulys, galvos skausmas, ataksija (judėjimo sutrikimas), drebulys, skonio jutimo sutrikimas, vyzdžių išsiplėtimas, greitas širdies plakimas, palpitacijos, hipertenzija (dažniausiai hipertenzija sergantiems pacientams), pykinimas, vėmimas, žarnyno uždegimas, dėl kurio dažnai būna viduriavimas (išeminis kolitas), kietas raudonas odos išbėrimas, lydimas niežulio, odos uždegimas, sunkumas ar skausmas šlapinantis, padidėjęs prakaitavimas, neįprastas blyškumas ir silpnumas.

Nedelsdami nutraukite TEMPIER vartojimą ir kreipkitės skubios medicinos pagalbos, jeigu Jums pasireikštų simptomų, kurie gali būti užpakalinės grįžtamosios encefalopatijos sindromo (UGES) ir grįžtamosios smegenų vazokonstrikcijos sindromo (GSVS) požymiais. Šie simptomai gali būti tokie: 
· stiprus staiga prasidėjęs galvos skausmas;
· pykinimo jausmas;
· vėmimas;
· sumišimas;
· traukuliai;
· pakitusi rega.

Su dekstrometorfanu susijęs galimas šalutinis poveikis

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): mieguistumas, svaigulys, galvos sukimąsis, sumišimas, galvos skausmas, vidurių užkietėjimas, virškinimo trakto sutrikimas, pykinimas, vėmimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą“.

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Ant dėžutės ir paketėlio po „Tinka iki / EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

TEMPIER sudėtis
· Veikliosios medžiagos yra paracetamolis, pseudoefedrino sulfatas ir dekstrometorfano hidrobromidas. Kiekviename paketėlyje yra 500 mg paracetamolio, 30 mg pseudoefedrino sulfato ir 15 mg dekstrometorfano hidrobromido. 
· Pagalbinės medžiagos yra sacharozė, sacharino natrio druska, natrio citratas, sorbitolis (E 420), bevandenė citrinų rūgštis, amarantas (E 123) ir braškių skonio kvapioji medžiaga.

TEMPIER išvaizda ir kiekis pakuotėje

TEMPIER 500 mg/30 mg/15 mg yra braškių aromato rausvos spalvos milteliai geriamajam tirpalui. Tiekiamas dėžutėse, kuriose yra 6, 10 arba 20 paketėlių.

Registruotojas ir gamintojas

Registruotojas

UAB „NVT“
Sodų g. 1, Linksmakalnio k.
Kauno raj., 53290
Lietuva

Gamintojas

ALCALA FARMA, S.L
Avenida de Madrid, 82
28802, Alcala de Henares
Madridas
Ispanija

arba

TOLL MANUFACTURING SERVICES, S.L.
C/ Aragoneses, 2
28108, Madridas
Ispanija

arba

Farmalider S.A.
C/ Aragoneses, 2
28108, Alcobendas
Madridas
Ispanija

Jeigu apie šį vaistą norite sužinoti daugiau, kreipkitės į registruotoją.


Šis pakuotės lapelis paskutinį kartą peržiūrėtas 2025-07-01. 

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

